## Els planetaris escolars tornen esta setmana a l’Hemisfèric amb més de 350 participants de Primària i Secundària

*** La Ciutat de les Arts i les Ciències destaca per les seues activitats d’astronomia, que inclouen una conferència i observació amb telescopis el dijous 23 de gener
* El dissabte 25 de gener se celebra una nova sessió del planetari en directe ‘Les Nocturnes d’hivern’ per a tots els públics**

La Ciutat de les Arts i les Ciències comença una setmana amb una oferta destacada en continguts d’astronomia amb sessions de planetaris escolars i per a públic general en l’Hemisfèric, a més d’una conferència sobre supernoves en el Museu de les Ciències i una observació posterior amb telescopis des de l’Umbracle.

Els planetaris escolars ‘L’Univers en l’aula’ tornen este dimarts i dijous amb la participació de més de 350 estudiants de Primària i Secundària de set col·legis que recorreran el sistema solar des de la sala de projeccions de l’Hemisfèric.

Este planetari forma part de l’oferta didàctica del complex i està adaptat segons el nivell, des d’‘Astromenuts’ per a escolars d’Infantil, ‘Un passeig pel Sistema Solar’ dirigit a estudiants de Primària, fins a ‘El nostre lloc en el Cosmos’ dissenyat per als cursos de Secundària i Batxillerat. Fins a juny de 2025 hi ha programades 17 sessions amb més de 2.600 places reservades.

També el públic general podrà assistir a este espectacle en l’Hemisfèric dissabte que ve 25 de gener a les 20 hores, ja que tindrà lloc una nova sessió de ‘Les Nocturnes d’hivern’, el planetari que unix música i astronomia per a conéixer com és el cel nocturn durant l’estació més freda de l’any.

Guiats per la narració en directe d’un planetarista, el públic contempla forats negres, exoplanetes, planetes errants, nebuloses o supergegants blaves en la pantalla gegant de 900 metres quadrats de l’Hemisfèric i escolta fascinants històries mitològiques.

**Observació de Júpiter i Saturn**

L’astronomia és protagonista també en el Museu de les Ciències amb la conferència ‘Supernoves animades d’ahir i de hui. De Jerónimo Muñoz a l’energia fosca’, que serà impartida pels professors d’Astronomia i Astrofísica de la Universitat de València, Iván Martí Vidal i Vicent J. Martínez. La cita, d’accés lliure fins que es complete l’aforament, serà el dijous 23 de gener a les 19 hores en l’Auditori Santiago Grisolía.

Després de la conferència, es farà una observació amb cinc telescopis des de l’Umbracle que permetrà al públic assistent explorar la gran nebulosa d’Orió i els detalls més rellevants de Júpiter i Saturn.

Fecha: 20/01/2025